Politiet i Herning opfordrer enlige kvinder til at være varsomme i nattelivet efter fire overfald

Ved du noget, så kontakt os. Sms/mms til 1224 (alm. takst), eller send mail til 1224@eb.dk.

Efter fire sex-overfald på unge kvinder i Hernings natteliv, advarer politiet nu enlige kvinder om ikke at gå alene i byens øde gader. Gå, hvor der er flere mennesker, gå to sammen, bliv hentet af din kæreste eller tag en taxa, lyder politiets råd.

I går blev to afghanske asylansøgere på 16 og 18 år fremstillet i grundlovsforhør og fængslet i fire uger i surrogat på en sikret institution for voldtægtsforsøg mod en 18-årig kvinde natten til søndag.

Lokalpolitiet i Herning leder nu efter en tredje gerningsmand til forsøget på gruppevoldtægt, hvor den 18-årige blev trukket ind i en port i Søndergade af tre mænd.

De holdt hende for munden, gramsede på hende og forsøgte at trække tøjet af den 18-årige.

- Retten har vurderet, at der var tale om voldtægtsforsøg, og den 16-årige har erkendt, at de havde fat i kvinden, siger Bent Smedegaard fra lokalpolitiet i Herning til Ekstra Bladet.

Tvivl om 18-årigs alder

Den 16-årige afghaner er fra et asylcenter i Brønderslev, mens politiet har haft lidt svært ved at fastslå identiteten på den 18-årige.

- Der er også tvivl om hans alder, men vi tror, at vi nu har fundet ud af, hvem han er. Vi efterforsker på livet løs for at finde den tredje gerningsmand, siger Bent Smedegaard.

På cirka et halvt år har der været fire episoder i Herning, der ligner forsøg på gruppevoldtægt, men ud fra signalementer mener politiet ikke, at der er tale om de samme gerningsmænd, men forskellige grupper på to-tre gerningsmænd.

- Fremgangsmåden har været nogenlunde den samme, hvor en kvinde bliver forfulgt og trukket ind i en gyde og forsøgt voldtaget. Men gerningsmændene er blevet forstyrret af vidner og er flygtet, siger Bent Smedegaard.

Det samme skete i weekenden, hvor den 18-årige kl. 04.35 blev trukket ind i porten i Søndergade.

De tre gerningsmænd slap hende og flygtede, da vidner kom forbi.

De to unge afghanere blev anholdt et kvarter senere, fordi politiet var kaldt til en bar i Østergade, hvor en mand viste en kniv frem. Det viste sig, at de to afghanere på baren ifølge vidner var de samme, som havde antastet den 18-årige i Søndergade kort før.

Tiggede om en cigaret

Hun havde været på 'Lones Køkken' i Bredgade og på gaden blev hun antastet af en mand, der tiggede en cigaret. Kvinden gik væk, men blev så forfulgt af tre mænd til Søndergade, hvor de greb fat i hende og slæbte hende ind i en port.

- Det er ikke farligt, at gå i byen i Herning. Men kvinder bør være opmærksomme og tage nogle simple forholdsregler som ikke at gå alene i øde sidegader, men søge hen, hvor der er andre mennesker. Det er en god idé at gå sammen to og to, at blive hentet af kæresten eller tage en taxa. Hvis man bliver forfulgt i sidegaderne, så gå hen, hvor der er mennesker, siger Bent Smedegaard.

Den 14. marts blev en 22-årig asylansøger fra Eritrea varetægtsfængslet for et voldtægtsforsøg mod en 24-årig kvinde i Kampmannsgade i Herning lørdag den 12. marts. Hun blev væltet om på gaden, og gerningsmanden trak hendes bukser og trusser ned.

Ifølge Herning Folkeblad forklarede den 22-årige i grundlovsforhøret, at han var beruset og troede, at kvinden var en, som han tidligere på aftenen havde kysset og danset tæt med på et værtshus. Han nægtede sig skyldig i voldtægtsforsøg, men blev varetægtsfængslet.

Ved du noget, så kontakt os. Sms/mms til 1224 (alm. takst), eller send mail til 1224@eb.dk.